
SC2011- 22816/12.10.2011
REFERAT
privind aprobarea aderării Municipiului Timişoara la „Asociaţia Localităţilor şi Zonelor Istorice şi de Artă din România” – ALZIAR
„Asociaţia Localităţilor şi Zonelor Istorice şi de Artă din România” – ALZIAR este o organizaţie neguvernamentală având ca obiectiv principal conservarea, protejarea şi valorificarea patrimoniului cultural.
ALZIAR a luat fiinţă la data de 15 iunie 2004 la iniţiativa Ministerului Transporturilor, Construcţiilor şi Turismului din România, municipiilor Alba Iulia şi Târgovişte şi Asociaţiei franceze a oraşelor şi regiunilor de artă şi istorie şi oraşelor cu zone protejate. Sediul asociaţiei este în municipiul Târgovişte, Bd. Calea Domnească nr. 208. Asociaţia are în prezent 23 de membri – 14 consilii judeţene şi 9 primării de oraşe.
În cadrul acestei asociaţii, autorităţile locale din România cu patrimoniu cultural pot acţiona într-un cadru organizat pentru crearea unui cadru legislativ coerent care să identifice, să protejeze şi să introducă în circuitele turistice zonele istorice, culturale şi artistice, dezvoltarea unei strategii naţionale unitare, conformă cu reglementările europene în domeniu, şi promovarea  acestui patrimoniu cultural la nivel local, regional, naţional, european şi internaţional. De asemenea, asociaţia oferă consultanţă membrilor pentru elaborarea de proiecte pentru atragerea de finanţări externe şi asistenţă în stabilirea de microparteneriate cu persoane şi organizaţii din străinătate.
Cotizaţia anuală pentru oraşe şi municipii este de 0,02 lei/locuitor. Conform ultimelor date ale Institutului Naţional de Statistică – Direcţia Regională de Statistică Timiş, populaţia stabilă a municipiului Timişoara la data de 1 ianuarie 2010 era de 311.440 locuitori. În conformitate cu aceste date, taxa corespunzătoare anului 2011 este de 6.228,80 lei. Această taxă va fi actualizată anual în funcţie de datele statistice oficiale.
La propunerea asociaţiei şi având în vedere patrimoniul cultural al municipiului Timişoara, considerăm că aderarea la această asociaţie reprezintă o oportunitate excelentă de promovare a patrimoniului cultural al oraşului nostru. 
Având în vedere cele menţionate mai sus, 

Propunem:
- aprobarea aderării Municipiului Timişoara, prin Consiliul Local al Municipiului Timişoara, la „Asociaţia Localităţilor şi Zonelor Istorice şi de Artă din România” – A.L.Z.I.A.R, în condiţiile prevăzute de Actul de constituire din Anexa nr. 1, de Statutul din Anexa nr. 2 şi de Actele de modificare şi completare a acestora din Anexa nr. 3.A. şi Anexa nr. 3.B. la prezentul referat;

- aprobarea cuprinderii în Bugetul de venituri şi cheltuieli al Municipiului Timişoara, a cheltuielilor necesare aderării şi plăţii cotizaţiei anuale conform Statutului A.L.Z.I.A.R cu modificările şi completările ulterioare;
- se desemnează Primarul Municipiului Timişoara, D-l Gheorghe Ciuhandu, în calitate de reprezentant al Consiliului Local al Municipiului Timişoara, în cadrul Adunării Generale şi Comitetului Director ale A.L.Z.I.A.R. şi, totodată, se împuterniceşte să semneze documentele necesare aderării la A.L.Z.I.A.R.

